Krimmi autonoomse vabariigi pealinnas Simferoopolis toimus täna tatarlaste küüditamise alguse 65. aastapäevale pühendatud miiting.    1944. aastal algas Nõukogude Liidu juhi Jossif Stalini käsul Krimmi tatarlaste küüditamine Uurali, Siberi ja Kesk-Aasia piirkondadesse, kirjutab Ukraina Delfi.    Kokku võtab tänasest  miitingust Krimmi Medžlise (araabia k. nõukogu) teatel osa kuni 35 000 inimest. Simferoopoli meeleavaldusele saabub rahvast üle terve vabariigi.    Hoolimata sellest, et tatarlased võitlesid Teise maailmasõja ajal Punaarmee ja partisaniliikumise ridades, kasutas NKVD nende küüditamise õigustamiseks fakte Krimmi tatarlaste koostöö kohta teljeriikide okupantidega. Stalini võim "tänas" neid selle eest endale omasel karmil moel.